b'\n_START_ARTICLE_\nSpodnji Egipt\n_START_PARAGRAPH_\nSpodnji Egipt (egiptovsko arabsko \xd9\x85\xd8\xb5\xd8\xb1 \xd8\xa7\xd9\x84\xd8\xb3\xd9\x81\xd9\x84\xd9\x89\xe2\x80\x8e\xe2\x80\x8e, Ma\xe1\xb9\xa3r El Sofla) je najsevernej\xc5\xa1a regija Egipta, ki obsega plodno Nilovo delto med Zgornjim Egiptom in Sredozemskim morjem, se pravi ozemlje od Dahshurja na jugu do El Aiyata na severu.\n_START_SECTION_\nGeografija\n_START_PARAGRAPH_\nV davni preteklosti je Plinij Starej\xc5\xa1i zapisal, da se Nil pred izlivom v Sredozemsko morje razcepi v sedem rokavov (od vzhoda proti zahodu): Pelu\xc5\xa1ki, Tani\xc5\xa1ki, Mende\xc5\xa1ki, Fatnitski (ali Fatmetski), Sebenitski, Bolbitinski in Kanopski. Zdaj ima Nil samo dva glavna rokava: Ra\xc5\xa1idskega na zahodu in Damietskega na vzhodu._NEWLINE_Delta Nila je zelo vodnata in prepredena s \xc5\xa1tevilnimi velikimi in majhnimi kanali. Podnebje v Spodnjem Egiptu je zaradi bli\xc5\xbeine Sredozemskega morja bolj milo kot v Zgornjem. Temperature so manj ekstremne, padavine pa bolj obilne.\n_START_SECTION_\nZgodovina\n_START_PARAGRAPH_\nSpodnji Egipt je bil neko\xc4\x8d znan kot Ta-Mehu - de\xc5\xbeela papirusa. Razdeljen je bil na dvajset okro\xc5\xbeij - nomov. Prvi med njimi je bil Li\xc5\xa1t. Ker je ve\xc4\x8dina Spodnjega Egipta pora\xc5\xa1\xc4\x8dena s travo in nizkim rastlinjem in neprimerna za bivanje, je organizacija nomov do\xc5\xbeivela ve\xc4\x8d sprememb._NEWLINE_Prestolnica Spodnjega Egipta je bil Memfis. Njegova zavetnica je bila kobra - boginja Vad\xc5\xbeet. Spodnji Egipt je predstavljala nizka rde\xc4\x8da krona de\xc5\xa1ret, njena simbola pa sta bila papirus in \xc4\x8debela._NEWLINE_Do okoli leta 3600 pr. n. \xc5\xa1t. so se kamenodobne egip\xc4\x8danske skupnosti ob Nilu ukvarjale predvsem s pridelavi \xc5\xbeita in rejo doma\xc4\x8dih \xc5\xbeivali. Kmalu po tem letu je dru\xc5\xbeba za\xc4\x8dela hitro rasti in se razvijati v bolj prefinjeno civilizacijo. Izdelovati se je za\xc4\x8dela nova in bolj dodelana lon\xc4\x8denina, podobna tisti v ju\xc5\xbenem Levantu. V tem \xc4\x8dasu se je za\xc4\x8del na \xc5\xa1iroko uporabljati baker in na soncu su\xc5\xa1eni zidaki, ki so jih prevzeli od Mezopotamcev._NEWLINE_Vzporedno s kulturnim razvojem se je za\xc4\x8del proces povezovanja s skupnostmi in mesti iz gornjega pore\xc4\x8dja Nila, se pravi z Zgornjim Egiptom. Vojne med Spodnjim in Zgornjim Egiptom so bile pogoste, dokler ni faraon Zgornjega Egipta Narmer je v 31. stoletju pr. n. \xc5\xa1t. porazil Spodnji Egipt in pod svojo oblastjo zdru\xc5\xbeil obe kraljestvi.'